[bookmark: _Hlk179193098]Na osnovu člana 2. stav 3. tačaka a., d., f. i g., člana 7. tačke b) i članova 36. i 57. Zakona o Centralnoj banci Bosne i Hercegovine („Službeni glasnik BiH“, br. 1/97, 29/02, 8/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine, na 7. sjednici održanoj dana 10.7.2026. godine, donosi


ODLUKU
o dopunama Odluke o utvrđivanju i održavanju
obaveznih rezervi i utvrđivanju naknade na iznos rezerve (novelirani tekst)


Član 1.
U Odluci o utvrđivanju i održavanju obaveznih rezervi i utvrđivanju naknade na iznos rezervi (novelirani tekst) („Službeni glasnik BiH“, broj: 14/26) u članu 6. ispred stava (1) dodaje se novi stav (1) koji glasi:
''(1) Obavezne rezerve se održavaju držanjem novčanih depozita kod Centralne banke i obračunavaju se kao prosječne dnevne rezerve u desetodnevnom periodu.''.
U dosadašnjem stavu (1) koji postaje stav (2) u tački a) iza riječi ''Centralne banke'' briše se zarez i dodaju riječi ''koji uključuje i stanje sredstava banke na računu u instant platnom sistemu Bosne i Hercegovine (skraćeno: IPS BiH)'' stavlja zarez i ostali dio teksta se nastavlja.

Član 2.
U članu 11. iza tačke p) dodaje se nova tačka q) koja glasi:
[bookmark: _Hlk233182903]''q) stanje sredstava banke na računu u IPS BiH sistemu na kraju svakog radnog dana u periodu održavanja – stanje sredstava rezervi banke s presjekom u 16 sati svakog radnog dana, koje Centralna banka evidentira i vodi u okviru računa rezervi u KM i koje predstavlja knjigovodstveno stanje u poslovnim knjigama za taj dan''.

Član 3.
(1) Ova odluka stupa na snagu narednog dana od dana objavljivanja u „Službenom glasniku BiH“, a primjenjuje se od 20. 7. 2026. godine.
(2) Ova odluka će se objaviti i u „Službenim novinama Federacije BiH“, „Službenom glasniku Republike Srpske“ i „Službenom glasniku Brčko distrikta Bosne i Hercegovine“.

